Halløj På Badehotellet genopstår efter 40 år

Den tidligere Monty Python-mand John Cleese genopliver 1970’er-klassikeren Fawlty Towers – på dansk Halløj På Badehotellet. Med sig selv i hovedrollen som Basil Fawlty og real-life datteren Camilla Cleese i den anden hovedrolle.

De to oprindelige sæsoner havde premiere i henholdsvis 1975 og 1979. Men de er blevet genudsendt et utal af gange siden – Også herhjemme. De kan p.t. genses på streamingtjenesten BritBox.

Den nye serie skal udforske, hvordan Basil Fawlty navigerer i den moderne verden, hvor han møder en datter, han ikke kendte til. Det amerikanske produktionsselskab Castle Rock Entertainment, drevet af skuespilleren Rob Reiner og producer Matthew George, bakker op om det nye foretagende.

John Cleese og hustruen Connie Booth, der spillede stuepigen i det populære BBC-show, var med til at skrive Halløj på Badehotellet og indsendte programmets pilot tilbage i 1974. På trods af producenternes tvivl om manuskriptet, dårlige seertal og anmeldelser, der hævdede, at det ikke var sjovt, gik serien hen og blev en international succes.

De to første sæsoner bød på bare 12 afsnit og der var i tiden efter stor efterspørgsel efter flere. John Cleese afviste senest i 2009 at det nogensinde ville ske, skriver Daily Express:

“Vi vidste bare, at hvis vi lavede mere, ville det ikke være så godt. Når du laver noget, der generelt er accepteret som meget godt, hvordan topper du det så,” sagde Cleese.

Nu har han åbenbart forandret mening.

Halløj På Badehotellet genopstår efter 40 år